Súradnice: 48°08′37″S 17°08′35″V﻿ / ﻿48,143699°S 17,143154°V﻿ / 48.143699; 17.143154

Sídlo na Mlynských nivých 54 v Bratislave
**Liberálna dohoda** (skratka **LIDO**) je slovenské občianske združenie, založené 17. mája 2013 poslancami Národnej rady SR, ktorí vystúpili z politickej strany Sloboda a Solidarita. V máji 2013 až septembri 2014 pôsobili ako súčasť politickej strany NOVA, avšak po nezhodách s konzervatívnym vedením strany ju opustili.

História
--------

### Konštituovanie Liberálnej dohody

16. apríla 2013 na tlačovej konferencii v priestoroch Národnej rady SR oznámili poslanci Jozef Kollár, Juraj Miškov, Daniel Krajcer, Juraj Droba a Martin Chren vystúpenie zo strany Sloboda a Solidarita (SaS) a založenie platformy Liberálna dohoda, ktorú Juraj Miškov charakterizoval ako *„občianske združenie, ktoré bude pre všetkých tých, ktorým sú blízke liberálne hodnoty a zároveň im blízky spôsob politiky, ktorý* [...] *je postavený na spolupráci, na dohodách, ktoré sa dodržiavajú a na poctivom a zodpovednom hľadaní tej alternatívy, ktorá prispeje k zlepšeniu života nás všetkých."* K tomuto kroku ich podľa vlastných vyjadrení viedol vnútorstranícky rozkol, predovšetkým *„neakceptovateľný štýl komunikácie a vedenia ľudí"* zo strany predsedu strany Richarda Sulíka. Zároveň zdôraznili, že sa hodnotovo nelíšia od SaS, avšak presadzujú iný spôsob realizácie liberálneho programu.

Liberálna dohoda bola ako občianske združenie zaregistrovaná Ministerstvom vnútra SR 17. mája 2013. Už 16. apríla Jozef Kollár poznamenal, že prebiehajú neformálne rokovania s predstaviteľmi parlamentného aj mimoparlamentného stredopravého politického spektra, pričom dodal, že boli *„oslovení kolegami v parlamente, ktorí majú podobné ciele, podobné úsilie k vytvoreniu novej pravice, ktorá by bola schopná sa postaviť vláde Roberta Fica."* V tom čase patrili k poslancom NR SR deklarujúcim podobné ciele bývalí poslanci KDH Daniel Lipšic a Jana Žitňanská, ktorí 25. októbra 2012 založili politickú stranu Nová väčšina (NOVA), Radoslav Procházka (bývalý poslanec KDH) s občianskym združením ALFA Slovensko založeným v januári 2013, a poslanci SDKÚ-DS Lucia Žitňanská a Miroslav Beblavý, ktorí ale v tom čase ešte nevystúpili z poslaneckého klubu SDKÚ-DS. K oficiálnemu oznámeniu spolupráce došlo 8. mája 2013, kedy sa Liberálna dohoda zhodla na spoločnej kandidatúre so stranou NOVA vo voľbách do orgánov samosprávnych krajov 2013.

### Pôsobenie v hnutí NOVA

Na spoločnej tlačovej konferencii 26. mája 2013 v Bratislave predstavitelia Liberálnej dohody a politickej strany Nová väčšina (NOVA) oficiálne ohlásili spojenie v politickej strane, ktorá sa následkom toho neskôr (oficiálne 17. februára 2014) prijala názov Nová väčšina – Dohoda. Vytvorenie spoločného subjektu definitívne schváli Republiková rada 15. júna v Košiciach, kde boli stanovené tri frakcie (konzervatívna, občiansko-demokratická a liberálna) a zároveň boli liberáli J. Kollár a D. Krajcer zvolení za nových podpredsedov strany, spolu s ekonómom Marcelom Klimekom.

K výraznému rozkolu Liberálnej dohody s konzervatívnym vedením hnutia NOVA došlo na Republikovej rade 28. júna 2014 v Detve, kde boli upravené stanovy, znížený počet podpredsedov na štyroch (odvolaný J. Kollár aj D. Krajcer) a boli zrušené ideologické frakcie. Podľa J. Kollára predseda hnutia D. Lipšic tesne pred hlasovaním odvolal vyše 20 neprítomných členov Republikovej rady, aby tak znížil kvórum potrebné na zmenu stanov. Spravodajská agentúra SITA zároveň priniesla správu o tom, že *„Daniel Lipšic presadzuje odchod liberálov, ktorí prišli do strany pred rokom* [pretože] *...spojenectvo konzervatívcov a liberálov sa neosvedčilo, čo mali ukázať aj voľby do Európskeho parlamentu."* D. Lipšic označil prijaté zmeny za snahu o zefektívnenie strany. V júli Liberálna dohoda deklarovala ochotu naďalej pôsobiť v rámci hnutia, s konštatovaním, že *„nie sú dôležité stranícke funkcie, ale priestor na presadzovanie liberálnych hodnôt a programu"*, avšak 23. septembra došlo k ich definitívnemu odchodu.

### Po odchode z hnutia NOVA

V októbri priniesla SITA správu o údajnej iniciatíve nezaradených poslancov, predstaviteľov Liberálnej dohody, založiť do konca roka 2014 novú politickú stranu – tieto informácie ale neboli členmi združenia potvrdené.

27. novembra 2014 J. Miškov avizoval založenie novej, liberálno-občianskej politickej strany s názvom Slovenská občianska koalícia (SKOK!). Prípravný výbor strany oznámil začatie zberu podpisov za účelom jej registrácie 24. novembra. Strana bola oficiálne predstavená ako *„koalícia"* a *„reformná strana"* na tlačovej konferencii 1. decembra 2014. Miškov sa vyjadril, že sa tiež bude uchádzať o spoluprácu s ostatnými štyrmi nezaradenými poslancami Liberálnej dohody. Pozitívne projekt hodnotil J. Kollár, M. Chren a D. Krajcer, pričom j. Droba podľa vyjadrení pre médiá zvažuje svoje budúce pôsobenie v politike. Začiatkom januára 2015 verejne oznámil, že spolu s Eugenom Jurzycom vystupivším z SDKÚ-DS, vstupuje do poslaneckého klubu SaS v NR SR. J. Kollár, M. Chren a D. Krajcer sa stali zakladajúcimi členmi strany SKOK!.

Činnosť
-------

Združenie vo svojich cieľoch a aktivitách deklaruje podporu a rozvíjanie participácie jednotlivca na budovaní občianskej spoločnosti, posilňovanie právneho štátu, vytváranie analýz a návrhov riešení akútnych spoločenských a ekonomických problémov, ako aj aktivít smerujúcich k vytváraniu spoločenskej dohody na riešeniach týchto problémov. K napĺňaniu uvedených cieľom má slúžiť aj organizovanie školení, seminárov a iných vzdelávacích aktivít. Ako hodnotová orientácia združenia sa jednoznačne proklamuje uplatňovanie zásad liberalizmu.

Poznámky
--------

1. ↑  Uvedená skratka nie je evidovaná v evidencii občianskych združení Ministerstva vnútra SR ani v Stanovách občianskeho združenia Liberálna dohoda, avšak je bežne používaná aj predstaviteľmi združenia.

Referencie
----------

1. 1 2 3  Tódová, Monika (2013), „Kollárovci odišli z SaS, zakladajú Liberálnu dohodu", *SME*, 2013-04-16, dost. 2014-10-15
2. ↑  TASR (2013), „Liberáli odchádzajú z Lipšicovej strany", *Hospodárske noviny*, 2013-04-16, dost. 2014-10-15
3. ↑  TASR (2013), „Odchod kollárovcov zo SaS! Zakladajú liberálnu platformu", *Aktuality.sk*, 2013-04-16, dost. 2014-10-15
4. ↑  *Výpis z evidencie občianskych združení*, Bratislava: Ministerstvo vnútra SR, 2013 (vyd. 2013-05-17), dost. 2014-10-15
5. ↑  *Hnutie Nová väčšina a občianske združenie Liberálna dohoda pôjdu spolu do župných volieb*, Košice: NOVA, 2013 (vyd. 2013-05-08), dost. 2014-10-15
6. ↑  *Nová pravica sa spája*, Bratislava: NOVA, 2013 (vyd. 2013-05-26), dost. 2014-10-15
7. ↑  TASR (2013), „Liberálna dohoda sa stáva súčasťou Novej väčšiny", *Teraz.sk*, 2013-05-26, dost. 2014-10-15
8. ↑  SITA (2013), „Odídenci z SaS idú k Danielovi Lipšicovi, NOVA sa premenuje", *Webnoviny.sk*, 2013-05-26, dost. 2014-10-15
9. ↑  *Republiková rada zavŕšila prvý krok k spájaniu stredopravých síl*, Košice: NOVA, 2013 (vyd. 2013-06-15), dost. 2014-10-15
10. ↑  SITA; TASR (2014), „Nova schválila návrh stanov, liberáli opustili rokovanie", *SME*, 2014-06-28, dost. 2014-10-15
11. ↑  TASR (2014), „Republiková rada hnutia NOVA zmenila stanovy, liberáli odišli", *Teraz.sk*, 2014-06-28, dost. 2014-10-15
12. ↑  SITA (2014), „NOVA potrebuje nový reštart, Lipšic chce odchod liberálov", *Webnoviny*, 2014-06-28, dost. 2014-10-15
13. ↑  SITA (2014), „Nedokážu sa dohodnúť. Liberáli zo strany NOVA budú rozhodovať o politickej budúcnosti", *Aktuality*, 2014-07-17, dost. 2014-10-15
14. ↑  TASR (2013), „Liberáli v NOVA zatiaľ ostávajú", *Teraz.sk*, 2013-07-18, dost. 2014-10-15
15. ↑  SITA (2014), „Lipšicova Nova prišla o piatich členov, liberáli odišli", *Webnoviny*, 2014-09-22, dost. 2014-10-15
16. ↑  SITA; TASR (2014), „Liberáli, ktorí odišli zo SaS a Novy, môžu založiť novú stranu", *SME*, 2014-10-10, dost. 2014-10-15
17. ↑  SITA (2014), „Odídenci z Novy plánujú založiť novú stranu", *Pravda*, 2014-10-10, dost. 2014-10-15
18. ↑  SITA (2014), „Poslanec Juraj Miškov zakladá stranu SKOK", *TA3*, 2014-11-27, dost. 2014-12-05
19. ↑  *Oznámenie prípravného výboru strany so začatím zbierania podpisov za účelom registrácie politickej strany s názvom Slovenská občianska koalícia*, Bratislava: Ministerstvo vnútra Slovenskej republiky, 2014, dost. 2014-12-05
20. ↑  Dugovič, Matej; SITA; TASR (2014), „Miškov predstavil ľudí strany Skok, idú s ním aj Kollár či Krajcer", *SME*, 2014-12-01, dost. 2014-12-05
21. ↑  Dugovič, Matej; SITA; TASR (2015), „Miškov predstavil ľudí strany Skok, idú s ním aj Kollár či Krajcer", *SME*, 2014-12-01, dost. 2015-05-06
22. ↑  TASR (2015), „Do klubu SaS sa vracia Juraj Droba, pribudne aj exminister E. Jurzyca", *Teraz.sk*, 2015-01-09, dost. 2015-05-06
23. ↑  čl. 3 Stanov občianskeho združenia Liberálna dohoda
24. ↑  *Čo chceme dosiahnuť?*, Bratislava: Liberálna dohoda, 2013, dost. 2014-10-17

Pozri aj
--------

* Sloboda a Solidarita
* NOVA (politická strana)
* Slovenská občianska koalícia

Externé odkazy
--------------

* Oficiálne stránky
* Výpis z evidencia občianskych združení (Ministerstvo vnútra SR)
* Oficiálna stránka na sociálnej sieti Facebook